
E L Ő T E R J E S Z T É S

Sülysáp Város Önkormányzata Képviselő-testületének
2015. október 15-én tartandó munkaterv szerinti ülésére

8. napirendhez

Tárgy: Nemzeti Eszközkezelő Zrt. által kezelt lakóingatlanok ingyenes tulajdonba vétele
Tisztelt Képviselő-testület!
A lakás célú hitelszerződések miatt nehéz helyzetbe került családoknak való segítségnyújtás egyik meghatározó kormányzati intézkedése volt az Otthonvédelmi akcióterv, illetve ennek keretében a szociálisan legrászorultabb hiteladósok lakásának megvásárlása érdekében a Nemzeti Eszközkezelő (továbbiakban: NEK Zrt.) felállítása.

Az állam törvényben meghatározott feltételek fennállása esetén gondoskodik a szociálisan leginkább rászorult természetes személy hiteladós lakhatását biztosító lakóingatlan megvásárlásáról, ezt követően közreműködik abban, hogy a megvásárolt lakóingatlanban bérleti díj fizetése ellenében a hiteladós és a vele egy háztartásban élő személyek lakhatása továbbra is biztosított legyen.

A jogszabályi keretek lehetőséget biztosítanak arra a helyi önkormányzatoknak, hogy a kezdeményezhessék a területükön található, NEK Zrt. által megvásárolt ingatlanok ingyenes tulajdonba adását, különös tekintettel arra, hogy a helyi szociális támogatások és ellátások, illetve a lakás- és helyiséggazdálkodás a helyi önkormányzatok kiemelt feladatai közé tartozik.
A hitelszerződésből eredő kötelezettségeiknek eleget tenni nem tudó természetes személyek lakhatásának biztosításáról szóló 2011. évi CLXX. törvény (a továbbiakban: törvény) 7/A. §-a szerint a Magyar Nemzeti Vagyonkezelő Zrt. azonban csak abban az esetben kezdeményezi a törvény hatálya alá tartozó lakóingatlanok ingyenes önkormányzati tulajdonba adását, ha a települési önkormányzat a közigazgatási területén lévő, a NEK Zrt. által az önkormányzati tulajdonba adás kezdeményezésének időpontjáig az állam nevében megvásárolt összes lakóingatlant átveszi.
Sülysápon jelenleg 15 olyan ingatlan van, mely ezen az úton került a Magyar Állam tulajdonába, illetőleg a NEK Zrt. kezelésébe. Az ingatlanok címét, a havi bérleti díjat és a fennálló visszavásárlási jog határidejét a következő táblázat tartalmazza (fotók külön mellékletben):

	S.sz.
	Ingatlan címe
	Hrsz.
	Bérleti díj
	Visszavásárlási jog

	1
	Kinizsi Pál utca 8.
	1963
	           5 946 Ft 
	2014.09.30

	2
	Szőlő utca 44.
	4134
	        11 950 Ft 
	2015.03.31

	3
	Akácfa utca 7.
	1825
	           8 263 Ft 
	2019.07.31

	4
	Fő utca 116.
	3901
	           6 102 Ft 
	2019.01.31

	5
	Dózsa György utca 72.
	648
	           5 375 Ft 
	2019.03.31

	6
	Hunyadi utca 17.
	3167
	           5 375 Ft 
	2019.04.30

	7
	Kossuth Lajos utca 193/A.
	424/2
	           7 125 Ft 
	2019.10.31

	8
	Forrói út 52.
	770
	        13 875 Ft 
	2019.10.31

	9
	Deák Ferenc utca 10.
	1459
	           8 000 Ft 
	2019.09.30

	10
	Vak Bottyán utca 26.
	1993
	           6 250 Ft 
	2019.09.30

	11
	Szőlő utca 41.
	4192
	           8 500 Ft 
	2020.01.31

	12
	Kossuth Lajos utca 58.
	202
	           9 125 Ft 
	2020.04.30

	13
	Kiskókai utca 5.
	3761
	           9 750 Ft 
	2019.12.31

	14
	Dózsa György utca 98.
	662
	           6 125 Ft 
	2020.05.31

	15
	Fő utca 25/A.
	4254
	        18 750 Ft 
	2020.06.30


A NEK Zrt. vagyonkezelésében lévő lakóingatlan ingyenes önkormányzati tulajdonba adása esetén a települési önkormányzat az átadott vagyont elsősorban bérleti szerződés alapján, bérbeadással kell, hogy hasznosítsa. Ily módon az ingatlanok fenntartása, karbantartása az önkormányzatot terheli, a bérleti szerződésben rögzített bérleti díjak pedig értelemszerűen az Önkormányzatot illetik.
Az önkormányzat a lakóingatlan önkormányzati tulajdonba kerülését követő 2 éven belül a bérlő számára a NEK Zrt. által kötött bérleti szerződésben meghatározottaknál hátrányosabb feltételeket nem határozhat meg. 

A törvényben meghatározott visszavásárlási jog a hiteladóst (vagy a zálogkötelezettet) akkor is megilleti, ha a lakóingatlan a települési önkormányzat tulajdonába kerül. A települési önkormányzat tulajdonába került lakóingatlan esetében a visszavásárlási jogot a hiteladós (vagy a zálogkötelezett) a települési önkormányzattal szemben gyakorolhatja.

Állami tulajdon ingyenes önkormányzati tulajdonba adása esetén 20 év fenntartási idő kerül kikötésre.
Kérem a tisztelt Képviselő-testületet az előterjesztés megtárgyalására, és döntésük meghozatalára az ingyenes tulajdonba vétel kezdeményezését illetően.
A/2015. (X. 15.) ÖKT határozati javaslat

Sülysáp Város Önkormányzatának Képviselő-testülete a nemzeti vagyonról szóló 2011. évi CXVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) c) pontja és a hitelszerződésből eredő kötelezettségeiknek eleget tenni nem tudó természetes személyek lakhatásának biztosításáról szóló 2011. évi CLXX. törvény 7/A. §-a alapján: 

1./ Kérelmezi a kezdeményezés időpontjáig a Magyar Állam által megvásárolt és a Nemzeti Eszközkezelő Zrt. által kezelt lakóingatlanok ingyenes önkormányzati tulajdonba adását.

2./ Az ingatlanokat a Magyarország helyi önkormányzatairól szóló 2011. CLXXXIX. törvény 13. § (1) 8a-9. pontjában meghatározott szociális szolgáltatások és ellátások, valamint lakás- és helyiséggazdálkodás feladatainak ellátása érdekében kívánja tulajdonba venni és bérlakásként kívánja hasznosítani.

3./ A tulajdonátruházás 2013. évi CXVIII. törvény 7. §-ában előírt feltételeit tudomásul veszi és vállalja, illetve vállalja a tulajdonba adás érdekében felmerülő megtérítését.
4./ Nyilatkozik, hogy az igényelt ingatlanok nem állnak örökségvédelmi vagy természetvédelmi védettség alatt. 

5./ Felkéri és felhatalmazza a polgármestert, hogy az ingatlanok ingyenes önkormányzati tulajdonba adásával kapcsolatos eljárás során teljes jogkörben eljárjon, valamennyi jognyilatkozatot megtegye, a tulajdonba adásra vonatkozó megállapodást aláírja.

Határidő: 1./ 2015. október 31., 2-4./ azonnal, 5./ folyamatos
Felelős: polgármester
B/2015. (X. 15.) ÖKT határozati javaslat

Sülysáp Város Önkormányzatának Képviselő-testülete a Nemzeti Eszközkezelő Zrt. által kezelt lakóingatlanok ingyenes önkormányzati tulajdonba vételének – a hitelszerződésből eredő kötelezettségeiknek eleget tenni nem tudó természetes személyek lakhatásának biztosításáról szóló 2011. évi CLXX. törvény 7/A. §-ával biztosított – lehetőségét megvizsgálta, és ennek alapján nem kívánja kezdeményezni az érintett ingatlanok tulajdonba vételét.
Határidő: azonnal
Felelős: polgármester
Sülysáp, 2015. október 8.

Horinka László s.k.

